b'\n_START_ARTICLE_\nVril: Tuleva rotu\n_START_SECTION_\nJuoni\n_START_PARAGRAPH_\nKirjan nuori p\xc3\xa4\xc3\xa4henkil\xc3\xb6 on tapaamassa kaivosinsin\xc3\xb6\xc3\xb6rin\xc3\xa4 toimivaa yst\xc3\xa4v\xc3\xa4\xc3\xa4ns\xc3\xa4. Heid\xc3\xa4n tutkiessaan kaivosta yst\xc3\xa4v\xc3\xa4 joutuu onnettomuuteen ja kuolee. P\xc3\xa4\xc3\xa4henkil\xc3\xb6 p\xc3\xa4\xc3\xa4tyy maan alla asuvan kehittyneen, enkeleit\xc3\xa4 muistuttavan Vrilja-kansan pariin. Vriljoilla on hallussaan henkinen Vril-voima. Sit\xc3\xa4 voi k\xc3\xa4ytt\xc3\xa4\xc3\xa4 telepaattisiin kykyihin, parantamiseen ja my\xc3\xb6s tuhoamiseen. Vrilja-kulttuurissa naiset ovat miehi\xc3\xa4 vahvempia. Zee-niminen vrilja rakastuu p\xc3\xa4\xc3\xa4henkil\xc3\xb6\xc3\xb6n, mik\xc3\xa4 her\xc3\xa4tt\xc3\xa4\xc3\xa4 yhteis\xc3\xb6ss\xc3\xa4 ristiriitoja. Zee auttaa p\xc3\xa4\xc3\xa4henkil\xc3\xb6n pakoon maan p\xc3\xa4\xc3\xa4lle, kun t\xc3\xa4m\xc3\xa4n henki on uhattuna. Kertoja kokee velvollisuudekseen varoittaa, ett\xc3\xa4 maan alla asuva rotu tulee aikanaan h\xc3\xa4vitt\xc3\xa4m\xc3\xa4\xc3\xa4n ihmiskunnan.\n_START_SECTION_\nVrilin vastaanotto\n_START_PARAGRAPH_\nBulwer-Lyttonin Vril oli ensimm\xc3\xa4isi\xc3\xa4 tieteis- tai fantasiakirjoja, ja se oli suosittu 1800-luvun lopulla. Mystisen voiman ideaan kirjoittaja sai innoituksen s\xc3\xa4hk\xc3\xb6st\xc3\xa4, jota tuolloin spekuloitiin paranormaalien ilmi\xc3\xb6iden, kuten mesmerismin tai spiritualismin aiheuttajaksi. Bulwer-Lyttonia pidettiin okkultistien keskuudessa my\xc3\xb6s salatiedon haltijana, mink\xc3\xa4 h\xc3\xa4n kiisti. H\xc3\xa4n my\xc3\xb6s pohti, ett\xc3\xa4 olisi ollut parempi k\xc3\xa4ytt\xc3\xa4\xc3\xa4 Vrilin sijasta sanaa s\xc3\xa4hk\xc3\xb6.\n_START_SECTION_\nMerkitys\n_START_PARAGRAPH_\nVril on vaikuttanut etenkin okkultistien kirjoituksiin ja uskomuksiin. Helena Blavatsky v\xc3\xa4itti, ett\xc3\xa4 fiktiivisess\xc3\xa4 teoksessa esitetty Vril on todellinen. H\xc3\xa4n k\xc3\xa4ytti rotuajatusta my\xc3\xb6s kehitt\xc3\xa4m\xc3\xa4ns\xc3\xa4 teosofian pohjana kirjoissaan Hunnuton Isis ja Salainen oppi. Blavatsky v\xc3\xa4itti my\xc3\xb6s, ett\xc3\xa4 J. W. Keelyn moottorina tunnetun laitteen, jota markkinoitiin sijoittajille henkist\xc3\xa4 energiaa k\xc3\xa4ytt\xc3\xa4v\xc3\xa4n\xc3\xa4 voimanl\xc3\xa4hteen\xc3\xa4, ei annettu toimia. Rudolf Steiner puhui koneesta ja sen energial\xc3\xa4hteest\xc3\xa4 my\xc3\xb6s esitelmiss\xc3\xa4\xc3\xa4n ja piirsi siihen perustuvia laitteita. Teosofi William Scott-Elliott v\xc3\xa4itti kirjassaan vuonna 1896, ett\xc3\xa4 atlantislaiset ovat kyenneet lent\xc3\xa4m\xc3\xa4\xc3\xa4n vrilvoimaa energianl\xc3\xa4hteen\xc3\xa4 k\xc3\xa4ytt\xc3\xa4neill\xc3\xa4 lentokoneilla._NEWLINE_Saksalainen raketti-insin\xc3\xb6\xc3\xb6ri Willy Ley kirjoitti vuonna 1947, ett\xc3\xa4 irrationaaliset uskomukset olivat sotaa edelt\xc3\xa4neess\xc3\xa4 Saksassa yleisi\xc3\xa4 ja ett\xc3\xa4 se osaltaan mahdollisti natsien nousun. H\xc3\xa4nen mukaansa useat n\xc3\xa4enn\xc3\xa4istieteelliset ryhm\xc3\xa4t tutkivat vrilenergiaa. Ryhmist\xc3\xa4 kirjoitettiin etenkin 1960-luvulla. Vrilenergia oli my\xc3\xb6s esoteerisen uusnatsismin aiheita._NEWLINE_Vril on vaikuttanut my\xc3\xb6s suomalaiseen elokuvaan Iron Sky: The Coming Race.'